ประกาศกรมการขนส่งทางบก เรื่อง หลักสูตร ระยะเวลา และหลักเกณฑ์การอบรมผู้ขับรถที่ใช้ในการขนส่ง พ.ศ. 2560
ประกาศกรมการขนส่งทางบก
ประกาศกรมการขนส่งทางบก
เรื่อง หลักสูตร ระยะเวลา
และหลักเกณฑ์การอบรมผู้ขับรถที่ใช้ในการขนส่ง
พ.ศ. ๒๕๖๐[๑]
 

เพื่อให้ผู้ขับรถได้รับการพัฒนาความรู้เกี่ยวกับการขับรถอย่างปลอดภัยและสร้างความตระหนักถึงความสำคัญของการป้องกันและลดอุบัติเหตุทางถนนอย่างต่อเนื่องเป็นประจำ
สมควรกำหนดให้ผู้ได้รับใบอนุญาตประกอบการขนส่งต้องจัดให้ผู้ขับรถของตนเข้ารับการอบรมตามหลักสูตร
ระยะเวลา และหลักเกณฑ์ที่กำหนด อาศัยอำนาจตามความในข้อ ๓ (๙) และวรรคสอง และข้อ ๔
(๔) แห่งกฎกระทรวงความปลอดภัยในการขนส่ง พ.ศ. ๒๕๕๘ อธิบดีกรมการขนส่งทางบกออกประกาศกำหนดหลักสูตร
ระยะเวลา และหลักเกณฑ์การอบรมผู้ขับรถที่ใช้ในการขนส่งไว้ ดังต่อไปนี้

ข้อ
๑ ผู้ได้รับใบอนุญาตประกอบการขนส่งต้องจัดให้มีการอบรมผู้ขับรถของตนเป็นประจำทุกปี
อย่างน้อยปีละ ๑ ครั้ง โดยให้เริ่มดำเนินการตามระยะเวลา ดังต่อไปนี้
(๑) ภายในปี พ.ศ. ๒๕๖๑
สำหรับผู้ได้รับใบอนุญาตประกอบการขนส่งประจำทางด้วยรถที่ใช้ในการขนส่งผู้โดยสาร
(๒) ภายในปี พ.ศ. ๒๕๖๒
สำหรับผู้ได้รับใบอนุญาตประกอบการขนส่งไม่ประจำทางด้วยรถที่ใช้ในการขนส่งผู้โดยสารและผู้ได้รับใบอนุญาตประกอบการขนส่งไม่ประจำทางด้วยรถที่ใช้ในการขนส่งสัตว์หรือสิ่งของ
(๓) ภายในปี พ.ศ. ๒๕๖๓
สำหรับผู้ได้รับใบอนุญาตประกอบการขนส่งส่วนบุคคลด้วยรถที่ใช้ในการขนส่งผู้โดยสารและผู้ได้รับใบอนุญาตประกอบการขนส่งส่วนบุคคลด้วยรถที่ใช้ในการขนส่งสัตว์หรือสิ่งของ

ข้อ
๒ หลักสูตรการอบรมผู้ขับรถที่ใช้ในการขนส่งประกอบด้วยหัวข้อ
ดังต่อไปนี้
(๑) ทัศนคติและจิตสำนึกในการขับรถอย่างปลอดภัย
(๒) การเตรียมความพร้อมของสภาพร่างกายและจิตใจของพนักงานขับรถ
(๓) การเตรียมความพร้อมของรถ
(๔) การขับรถปลอดภัยเชิงป้องกันอุบัติเหตุ
(๕) การประเมิน ควบคุม และแก้ไขสถานการณ์ไม่ปกติและฉุกเฉิน
(๖) การบริหารจัดการความเหนื่อยล้า
(๗) การขับรถประหยัดน้ำมัน
หลักสูตรการอบรมตามวรรคหนึ่ง
สามารถตรวจดูรายละเอียดได้จากเว็บไซต์กรมการขนส่งทางบก http://www.dlt.go.th ป้ายแบนเนอร์
เรื่อง คู่มือการอบรมหลักสูตรการอบรมด้านความปลอดภัยในการขนส่งสำหรับพนักงานขับรถขนส่ง

ข้อ
๓ ในกรณีผู้ได้รับใบอนุญาตประกอบการขนส่งประสงค์จะใช้หลักสูตรของตนเองในการอบรมผู้ขับรถของตน
หลักสูตรนั้นต้องมีเนื้อหาเกี่ยวข้องกับการขับรถอย่างปลอดภัยหรือการปลูกจิตสำนึกในการขับรถอย่างปลอดภัย

ข้อ
๔ ผู้ได้รับใบอนุญาตประกอบการขนส่งต้องจัดให้ผู้ขับรถของตนเข้ารับการอบรมเป็นระยะเวลาไม่น้อยกว่า
๓ ชั่วโมง
โดยจะอบรมเต็มตามหลักสูตรหรืออบรมเฉพาะหัวข้อหนึ่งหัวข้อใดจากหลักสูตรที่กำหนดตามข้อ
๒ หรืออบรมตามหลักสูตรของตนเองก็ได้

ข้อ
๕ เมื่อผู้ได้รับใบอนุญาตประกอบการขนส่งจัดการอบรมผู้ขับรถแล้วให้ดำเนินการดังนี้
(๑) จัดส่งรายงานข้อมูลการอบรมผู้ขับรถให้นายทะเบียนผู้ออกใบอนุญาตประกอบการขนส่งทราบภายใน
๓๐ วันนับแต่วันที่มีการอบรม หรือภายใน ๓๐ วันนับแต่วันสิ้นปีปฏิทิน
ในรูปแบบเอกสารหรือไฟล์อิเล็กทรอนิกส์ ทั้งนี้
รายงานข้อมูลการอบรมอย่างน้อยต้องประกอบด้วยข้อมูล ดังต่อไปนี้
(ก) รายชื่อผู้ขับรถที่เข้ารับการอบรม
(ข) หลักสูตรการอบรม
(ค) หัวข้อการอบรม
(ง) ระยะเวลาการอบรม
(จ) วิทยากรผู้ให้การอบรม
(ฉ) วันเวลาและสถานที่ที่อบรม
(๒) จัดเก็บรายงานและเอกสารหลักฐานการอบรมตาม (๑)
พร้อมทั้งภาพถ่ายการอบรมไว้ ณ ที่ทำการหรือสำนักงานของผู้ได้รับใบอนุญาตประกอบการขนส่งเป็นเวลาอย่างน้อย
๑ ปี สำหรับให้นายทะเบียนตรวจสอบ


ประกาศ ณ วันที่ ๓๑
กรกฎาคม พ.ศ. ๒๕๖๐
สนิท พรหมวงษ์
อธิบดีกรมการขนส่งทางบก









ภวรรณตรี/จัดทำ
๕ ตุลาคม ๒๕๖๐

ปุณิกา/ตรวจ
๕ ตุลาคม ๒๕๖๐























[๑] ราชกิจจานุเบกษา
เล่ม ๑๓๔/ตอนพิเศษ ๒๔๐ ง/หน้า ๓๘/๒๘ กันยายน ๒๕๖๐